Inligtingsdag vir melkbokboere | Netwerk24
Inligtingsdag vir melkbokboere
Deur Landbou-redaksie 31 Augustus 2018 05:30
Die vyfde jaarlikse melkbok­inligtingsdag vir melkbokboere en belangstellendes in kleinveesuiwel word op 11 Oktober by Agri-Expo
Livestock buite Stellenbosch gehou. Die inligtingsdag is gratis en is 'n geleentheid vir boere om by kundiges in die bedryf kers op te steek.
Breyton Milford, Agri-Expo se operasionele bestuurder, sê in 'n verklaring dit is 'n projek om nuwe toetreders tot die landboubedryf te bemagtig en op te lei – dít alles in vennootskap met die Wes-Kaapse landboudepartement.
"Die inligtingsdag het ten doel om vaardighede te ontwikkel, marktoegang te verbeter en volhoubaarheid te bevorder. Dit is 'n waardevolle geleentheid vir kleinveeboere om meer te leer oor melkbokboerdery en die moontlikhede wat hierdie groeiende bedryf bied," sê hy.
Die inligtingsdag is van 08:00 tot 13:00 in die Standard Bank-konferensiesentrum op Sandringham buite Stellenbosch – die perseel waarop die Agri-Expo Livestock-veeskou van 11 tot 13 Oktober aangebied word. Daar is slegs plek vir 120 mense by die inligtingsdag.